**PREDSEJBOVÁ PRÍPRAVA OSÍV A SADÍV**

**Čistenie –** robí sa na špeciálnych čističkách, ktoré oddeľujú čisté semená od nečistôt a primiešanín. Vyčistené osivo musí vyhovovať STN.

**Triedenie –** prebieha súčasne s čistením, kedy sa na triedičkách rozdeľuje do jednotlivých kategórií podľa veľkosti a hmotnosti.

**Obrusovanie –** zníženie počtu semien v osive. Využíva sa pri viacsemenných osivách napr. cukrovej repe.

**Kalibrovanie –** je triedenie už čistého osiva podľa veľkosti, čo sa vyžaduje hlavne pri sejačkách na presný výsev.

**Obaľovanie –** osivo sa obaľuje do špeciálnych látok, čím semená získavajú rovnakú veľkosť, tvar, hmotnosť. Látka, ktorou je osivo obalené, plní zároveň vyživovaciu aj ochrannú funkciu. Okrem živín obsahuje aj pesticídy, prípadne farbivá. Takto sa pripraví osivo na presný výsev sejačkami, ktoré vyžadujú rovnakú veľkosť zŕn.

Pri používaní obaľovaného osiva je nevyhnutné zabezpečiť dostatok vlahy v období klíčenia, ktoré naruší vrstvu tvoriacu obal. Nevýhodou takejto úpravy osív je, že sa môžu použiť na výsev len v roku prípravy, ich klíčivosť v ďalších rokoch je veľmi nízka.

**Skarifikácia –** robí sa pri osivách s tvrdým osemením, ktoré ťažko prepúšťajú vodu. Narúša sa tvrdé osemenie, čím sa zvýši priepustnosť vody a tým aj klíčivosť. Osivo sa vrhá na drsnú a tvrdú plochu.

**Jarovizácia –** je nakličovanie osiva a jeho prechovávanie istý čas pri nižšej teplote preto, aby klíčky prešli štádiom nízkych teplôt ešte pred sejbou. Zabezpečí sa tým rovnomerné vzchádzanie a vyrovnaný porast, čo umožňuje jeho dobrý a rovnomerný vývin. .

**Očkovanie –** je aplikácia očkovacej látky kultúr hrčkotvorných baktérií. Robí sa pri ďatelinovinách v začiatočných fázach rastu a vývinu. Ich vývin je plynulejší a intenzívnejší a dosiahne sa vyššia úroda zelenej hmoty.

**Stimulácia –** je ošetrenie látkami, ktoré podporujú dôležité procesy života rastlín v začiatočných fázach rastu a vývinu. Osivo sa namáča v stimulačných látkach rôzneho zloženia, ktoré podporujú klíčenie, vzchádzanie a ďalší vývin. Používajú sa najmä z ekonomických dôvodov.

**Stratifikácia –** je úprava pri ktorej sa semená alebo časti rastlín ukladajú do vlhkého piesku. Robí sa u rastlín, alebo u osív, ktoré pomaly klíčia, v uzavretých priestoroch, kde sa sadenice ukladajú do drevených pilín a udržiava sa optimálna teplota a vlhkosť vzduchu. Po vytvorení výhonkov sa za vhodných klimatických podmienok vysádzajú do vonkajších priestorov.

Domáca úloha:

Napíšte ako sa pripravuje osivo a sadivo pred sejbou.